ད་ལོའི་སྤྱི་ཟླ་གསུམ་པའི་ཚེས་གཉིས་ཀྱི་ཉིན་མོ་དེ་ནི།དེ་སྔའི་ཨུ་རུ་སུའི་འགོ་ཁྲིད་མི་སྣ་མི་ཧའ་ཡི་ཨེར་།ཀོར་པ་ཆའོ་ཕུ་དགུང་གྲངས་བརྒྱ་བཅུ་ལ་ཕེབས་པའི་འཁྲུངས་སྐར་གྱི་ཉིན་མོ་དེ་ཡིན་ཞིང་།ཉིན་དེར་ད་ཆའི་རོ་ཤི་ཡའི་སྲིད་འཛིན་རྡེ་མི་ཐ་རུས།མེ་རྡེ་ཕུ་རྡི་ཕུ་མཆོག་ནས་སྲིད་འཛིན་ཕོ་བྲང་དུ་།ཀོར་པ་ཆའོ་ཕུ་མཆོག་ལ་རོ་ཤི་ཡའི་ཆེས་མཐོའི་གཟེངས་བསྟོད་ཀྱི་རྟགས་མ་ཕུལ་གནང་ཞིང་།ཁོང་གི་འཁྲུངས་སྐར་དུས་ཆེན་ལ་བཀྲིས་རྟེན་འབྲེལ་ཞུས་གནང་ཏེ།ཐེངས་འདིའི་ཀོར་པ་ཆའོ་ཕུའི་འཁྲུངས་སྐར་ཉི་མོ་དེ་།འདས་པའི་ལོ་ངོ་ཉི་ཤུའི་རིང་བྱུང་མྱོང་མེད་པའི་རྒྱ་ཆེ་ཟབ་རྒྱས་ཞིག་བྱུང་ཡོད་ལ།དེ་དང་དུས་མཚུངས་རོ་ཤི་ཡའི་དམངས་ཁྲོད་དུའང་།མི་དམངས་ཀྱི་དང་བླངས་ཐོག་ཀོར་པ་ཆའོ་ཕུ་མཆོག་ལ་ཐུགས་རྗེ་ཆེ་ཞུ་བའི་ལས་འགུལ་གཞི་རྒྱ་ཆེན་པོ་ཞིག་སྤེལ་ཡོད་པ་དང་།རོ་ཤི་ཡའི་གྲོང་ཁྱེར་དང་གྲོང་གསེབ་ཀྱི་ཁྲོམས་གཞུང་གང་སར་།ཀོར་པ་ཆའོ་ཕུ་ལ་ཐུགས་རྗེ་ཆེ་ཞུ་ཞེས་བྲིས་ཡོད་པའི་འཕྲེད་དར་ཆེན་པོ་དེ་འདྲ་གང་སར་བཙུགས་ཡོད་པ་མཐོང་རྒྱུ་ཡོད་ཅིང་།ད་ཆ་རོ་ཤི་ཡའི་མི་དམངས་ཁྲོད་ཀོར་པ་ཆའོ་ཕུའི་བརྩི་མཐོང་ཉིན་བཞིན་ཆེ་རུ་འགྲོ་བཞིན་ཡོད་ལ།ཡིན་ནའང་ཀོར་པ་ཆའོ་ཕུས་།དང་ཐོག་དེ་སྔའི་ཨུ་རུ་སུའི་སྲིད་དབང་སྒེར་གཅོད་ཀྱི་ལམ་ལུགས་དེ་ལ་འགྱུར་བ་གཏོང་རྒྱུའི་ཕྱག་ལས་དབུ་ཚུགས་གནང་སྐབས་།ཨུ་རུ་སུའི་སྐབས་དེའི་ཁེ་ཕན་ལྡན་པའི་དཔོན་རིགས་ཚོ་བརྗོད་མི་དགོས་པར་།མི་དམངས་མང་པོ་ཞིག་གིས་ཀྱང་།ཁོང་གི་ཕྱག་ལས་གནང་ཕྱོགས་ལ་མོས་མཐུན་མེད་པའི་རྣམ་འགྱུར་སྣ་ཚོགས་བསྟན་ཡོད་།ལྷག་པར་དུ་རྗེས་སུ་ཨུ་རུ་སུའི་དེ་སྔའི་རྒྱལ་ཁབ་ཆེན་པོ་དེ་ཁ་ཐོར་དགུ་ཐོར་དུ་ཕྱིན་ཞིང་།དཔལ་འབྱོར་གྱི་གནས་སྟངས་དཀའ་འཚེགས་ཆེ་བའི་གནས་སུ་གྱར་བ་དང་།ད་དུང་གནད་དོན་དང་དཀའ་ངལ་མང་པོ་ཞིག་ཐོན་ཡོང་སྐབས་།ཐ་ན་ཨུ་རུ་སུའི་མི་མང་པོ་ཞིག་གིས་ཀོར་པ་ཆའོ་ཕུ་མཆོག་ལ་ཚང་མ་ཀོར་པ་ཆའོ་ཕུས་བཟོས་སོང་ཞེས་པའི་སྐྱོན་བརྗོད་དེ་འདྲ་ཤུགས་ཆེ་བྱས་ཡོད་།ཡིན་ནའང་དེ་ནས་རིམ་བཞིན་རོ་ཤི་ཡའི་མི་དམངས་ནས་དམངས་གཙོའི་ལམ་ལུགས་ཀྱི་དགེ་མཚན་ལོངས་སྤྱོད་བྱེད་ཐུབ་པ་དང་།རང་རང་སོ་སོའི་དཔལ་འབྱོར་འཕེལ་རྒྱས་འགྲོ་བ།དེ་བཞིན་ཁོང་ཚོའི་རང་དབང་ཐོབ་ཐང་ཚང་མ་ལམ་ལུགས་རང་བཞིན་གྱི་འགན་ལེན་བྱེད་ཐུབ་ཅིང་།རྒྱལ་ཁབ་ཀྱི་གནས་སྟངས་ཀྱང་ཉིན་བཞིན་བཟང་ཕྱོགས་སུ་འཕེལ་རྒྱས་འགྲོ་བཞིན་པའི་གནས་ཚུལ་མང་དག་ཞིག་གཟིགས་ཏེ་།ད་ཆ་ཁོང་ཚོས་དེ་སྔ་ཀོར་པ་ཆའོ་ཕུས་གནང་བའི་ཕྱག་ལས་དེ་དག་ནི་།འགྲོ་བ་མིའི་སྤྱི་ཚོགས་ཡར་རྒྱས་གཏོང་རྒྱུའི་ཐོག་ལོ་རྒྱུས་ཀྱི་རང་བཞིན་ལྡན་པའི་ནུས་པ་ཆེན་པོ་འདོན་གནང་མཛད་པ་ཤ་ཏག་ཡིན་པར་གཅིག་འགྱུར་གྱི་ངོས་འཛིན་ཞུ་བཞིན་ཡོད་ལ་།མི་ཚོས་ཡིད་ཆེས་བྱེད་ཆོག་པ་ཞིག་ལ།གོང་ས་ཏྭ་ལའི་བླ་མ་སྐུ་འཕྲེང་བཅུ་བཞི་པ་མཆོག་ནས་།ད་བར་བོད་ཀྱི་དམངས་གཙོའི་བྱ་གཞག་ཐོག་མཛད་པའི་ཕྱག་ལས་ཐམས་ཅད་དང་།ལྷག་པར་དུ་ཉེ་དུས་གནང་བའི་ཐག་གཅོད་དེའི་ཐོགགཅིག་བྱས་ན་གནས་སྐབས་ཕལ་ཆེར་བོད་མིའི་ཁྲོད་གོ་བ་ཡག་པོ་ལེན་མི་ཐུབ་པའི་གནས་ཚུལ་ཡོང་སྲིད་ཀྱང་།དེ་ནས་སླད་ཕྱིན་གོང་ས་མཆོག་གི་ཐག་གཅོད་གནང་བ་བཞིན་ལག་ལེན་དོན་འཁྱོལ་ཡོང་བ་བྱེད་སྐབས།གནད་དོན་དང་དཀའ་ངལ་མང་དག་ཞིག་འཕྲད་ངེས་ཡིན་པ་དང་།ཡང་དེ་འདྲའི་གནད་དོན་དང་དཀའ་ངལ་མང་པོ་ཞིག་འཕྲད་སྐབས་།མི་འགའ་རེར་ཕྱིར་བཤོལ་བྱེད་རྒྱུའི་འདོད་པ་ཡང་ཡོང་སྲིད་པ་ཞིག་ཡིན་།ཡིན་ནའང་དེ་ཚོ་ཚང་མ་སྐབས་འཕྲལ་ཙམ་ཞིག་ལས་།རིམ་བཞིན་གོང་ས་མཆོག་གི་ད་ཆ་གནང་བའི་རླབས་ཆེན་གྱི་ཐག་གཅོད་དེའི་ཁྲོད་ནས།མི་ཚོས་མཛད་མཐའ་མེད་པའི་རང་དབང་དང་དམངས་གཙོ་ལྡན་པའི་བདེ་སྐྱིད་ཀྱི་འཚོ་བ་ལོངས་སུ་སྤྱོད་ཐུབ་པ་དང་།བོད་ཀྱི་མ་འོངས་པར་འོད་སྣང་ལྡན་པའི་མདུན་ལམ་ཆེན་པོ་ཞིག་ཡོད་པ་གཟིགས་ཐུབ་སྐབས་།ཁོང་ཚོས་དེ་བས་གོང་ས་མཆོག་ལ་དད་གུས་ཆེན་པོ་ཞུ་ངེས་ཡིན་ལ།སྐབས་དེར་གོང་ས་མཆོག་དང་ཀོར་པ་ཆའོ་ཕུ་རྣམས་གཉིས་།འགྲོ་བ་མིའི་རིགས་དེ་མུ་མཐུད་ཡར་ཐོན་ཅན་གྱི་སྤྱི་ཚོགས་ཕྱོགས་སུ་སྐུལ་འདེད་མཛད་རྒྱུར་།གཟེངས་སུ་ཐོན་པའི་མཛད་རྗེས་འཇོག་གནང་མཁན་གྱི་འཛམ་གླིང་གི་རླབས་ཆེན་མི་སྣའི་མིང་གཞུང་ཐོག་མཉམ་དུ་འཁོད་ངེས་ཡིན།